NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD – 494/2022

**909a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov (tlač 909) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením zo 16. marca 2022 č. 1307 sa uzniesla prerokovať vládny návrh zákona, ktorým sa mení a dopĺňa zákon č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov **(tlač 909)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre obranu a bezpečnosť a

Výboru Národnej rady Slovenskej republiky pre vzdelávanie, vedu, mládež a šport

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Určené výbory prerokovali predmetný návrh zákona v stanovenej lehote.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu zákona**, ktorým sa mení a dopĺňa zákon č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov **(tlač 909) zaujali výbory** Národnej rady Slovenskej republiky **tieto stanoviská**:

**Ústavnoprávny výbor Národnej rady Slovenskej republiky** v uznesení č. 495 z 21. apríla 2022,

**Výbor Národnej rady Slovenskej republiky pre obranu a bezpečnosť** v uznesení č. 151 z 25. apríla 2022

a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 156 z 20. apríla 2022.

zhodne odporúčali návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

**K čl. I**

1. V bode 10 sa slová „písm. p)“ nahrádzajú slovami „písm. q)“.

Oprava nesprávneho označenia ustanovenia, kde sa má vykonať navrhovaná zmena v súlade s dôvodovou správou.

Ústavnoprávny výbor NR SR

Výbor NR SR pre obranu a bezpečnosť

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 65 v poznámke pod čiarou k odkazu 21 sa slová „Rozhodnutie Rady 2002/348/SVV z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (Mimoriadne vydanie Ú. v. EÚ, kap. 19/zv. 4; Ú. v. ES L 121, 8.5.2002, s. 1 - 3)“ nahrádzajú slovami „Rozhodnutie Rady z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (2002/348/SVV) (Mimoriadne vydanie Ú. v. EÚ, kap. 19/zv. 4; Ú. v. ES L 121, 8.5.2002)“.

Oprava citácie rozhodnutia EÚ v súlade so zaužívanou legislatívnou praxou, podľa ktorej ak nie je číslo rozhodnutia EÚ súčasťou jeho názvu, uvádza sa číslo v zátvorke za jeho názvom a zároveň sa vypúšťa nadbytočná informácia o číslach strán úradného vestníka.

Ústavnoprávny výbor NR SR

Výbor NR SR pre obranu a bezpečnosť Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Za bod 83 sa vkladajú nové body 84 a 85, ktoré znejú:

„84. V § 27 odsek 2 znie:

„(2) Osobe obvinenej z priestupku podľa

1. § 25 ods. 3 možno uložiť predbežné opatrenie spočívajúce v zákaze účasti na určených podujatiach na primeranú dobu, najdlhšie na šesť mesiacov, najmä ak sa dopustila priestupku závažnejšej povahy alebo sa dopustila priestupku po tom, čo bola v poslednom roku postihnutá za obdobný priestupok alebo bola v posledných dvoch rokoch odsúdená za trestný čin spáchaný v súvislosti s účasťou na verejnom podujatí,
2. § 26 ods. 1 alebo ods. 2 sa uloží predbežné opatrenie spočívajúce v zákaze účasti na určených podujatiach na primeranú dobu, najdlhšie na jeden rok.“.

85. V § 27 ods. 4 sa za číslo „2“ vkladajú slová „písm. a)“ a na konci sa pripája táto veta: „Predbežné opatrenie podľa odseku 2 písm. b) stráca platnosť po uplynutí jedného roka odo dňa jeho uloženia, ak nedošlo skôr k právoplatnému rozhodnutiu vo veci, jeho zrušeniu alebo uplynutiu doby, na ktorú bolo uložené.“.“.

Doterajšie body sa primerane preznačia.

Cieľom navrhovanej úpravy je zabrániť násiliu a výtržnostiam na verejných športových podujatiach počas celej sezóny osobám, ktoré sú obvinené z priestupku podľa § 26 ods. 1 a 2 zákona č. 1/2014 Z. z. a neuložením predbežného opatrenia spočívajúceho v zákaze účasti na určených podujatia hrozí recidíva týchto obvinených osôb. Z tohto dôvodu sa zavádza povinnosť uložiť predbežné opatrenie spočívajúce v zákaze účasti na určených podujatiach obvinenej osobe, ktorá sa dopustila priestupku diváckeho násilia.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Za bod 85 sa vkladá nový bod 86, ktorý znie:

„86. V § 27 ods. 10 sa slová „môže páchateľovi uložiť“ nahrádzajú slovami „uloží páchateľovi“.“.

Doterajšie body sa primerane preznačia.

Stratégia zvýšenia dôvery verejnosti k verejným športovým podujatiam musí obsahovať aj vylúčenie osôb páchajúcich divácke násilie z verejných športových podujatí a odradiť chuligánov od diváckeho násilia. Týmto nástrojom je aj uloženie povinnosti sa fyzicky dostaviť na príslušný útvar Policajného zboru určený podľa miesta pobytu, ako formu potvrdenia, že sa nezúčastnili na verejných športových podujatiach. Z tohto dôvodu sa zavádza povinnosť uložiť takéto opatrenie obligatórne.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 88 sa slová „ods. 1, 2“ nahrádzajú slovami „ods. 1 prvej vety, ods. 2“.

Legislatívno-technická úprava textu znenia zákona z dôvodu potreby zmeny slov „športové zariadenie“ aj v § 20 ods. 1 druhej vete a vyňatie § 20 ods. 1 prvej vety z príslušného novelizačného bodu.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 5**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov **(tlač 909) schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov **(tlač 909)** v druhom čítaní **bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 26. apríla 2022 č. 163.

Týmto uznesením výbor zároveň poveril spoločného spravodajcu **Karola Kučeru** (náhradník poslanec Radovan Sloboda), aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava apríl 2022

**Richard Vašečka v. r.**

predseda

Výboru NR SR pre vzdelávanie, vedu, mládež a šport